XO หรือซอสจะบูด.!?
แค่ช่วง 3 เดือนหุ้นบริษัท เอ็กโซติค ฟู้ด จำกัด (มหาชน) หรือ XO ปรับตัวลดลงไปแล้ว 21.17%
17 มิ.ย. 2562

สำนักข่าวรัชดา
แค่ช่วง 3 เดือนหุ้นบริษัท เอ็กโซติค ฟู้ด จำกัด (มหาชน) หรือ XO ปรับตัวลดลงไปแล้ว 21.17%
ส่วน 1 เดือนที่ผ่านมา ปรับลดลงไปถึง 28.28% และ 1 สัปดาห์ที่ผ่านมา ปรับลดลงไป 4.89%
ไม่รู้ว่าซอสในขวด XO จะเริ่มบูดซะแล้ว ? หรืออย่างไร ?
แต่ที่แน่ ๆ เห็นราคารูดหนักแบบนี้แล้วชักหวั่นใจ
โดยเฉพาะผู้ถือหุ้นรายย่อย 1,372 ราย ที่คงมีคำถามในใจว่า เกิดอะไรขึ้นกับหุ้นตัวนี้ ??
ทั้ง ๆ ที่ XO จัดเป็นหุ้นพื้นฐานดี รายได้และกำไรเติบโตต่อเนื่อง
XO เป็นผู้ผลิตซอสปรุงรส น้ำจิ้ม และเครื่องแกงประกอบอาหารไทย เน้นตลาดส่งออกเป็นหลัก
จุดแข็งของ XO อยู่ตรงที่บริหารจัดการต้นทุนได้ดี มีการล็อคราคาวัตถุดิบได้ยาวนาน
บวกกับการขยันหาตลาดใหม่ ๆ อย่างต่อเนื่อง
ทำให้ช่วงที่ผ่านมาผลประกอบการเติบโตโดดเด่น
โดยปี 2561 มีกำไรสุทธิสูงถึง 221.59 ล้านบาท เพิ่มขึ้น 275.91% จากปีก่อนที่มีกำไรสุทธิ 59.03 ล้านบาท และมีรายได้จากการขายสินค้า 1,144.99 ล้านบาท เพิ่มขึ้น 21.16% จากปีก่อนที่มีรายได้จากการขายสินค้า 945.05 ล้านบาท
ล่าสุดไตรมาส 1/62 ฟาดกำไรสุทธิไปแล้ว 67.67 ล้านบาท เพิ่มขึ้น 47.01% จากช่วงเดียวกันของปีก่อนที่มีกำไรสุทธิ 46.03 ล้านบาท และมีรายได้จากการขายสินค้า 302.22 ล้านบาท เพิ่มขึ้น 12.70% จากช่วงเดียวกันของปีก่อนที่มีรายได้จากการขายสินค้า 268.16 ล้านบาท
จึงถูกคาดหวังว่าผลงานไตรมาส 2/62 ก็ต้องออกมาดีเช่นกัน
แต่…ล่าสุดมีข่าวแว่วมาว่า เทสโก้ ที่อังกฤษ ซึ่งเป็นลูกค้ารายใหญ่ของ XO ชะลอคำสั่งซื้อช่วงไตรมาส 2/62 เนื่องจากยังมีของค้างในสต๊อกเป็นจำนวนมาก
นั่นเท่ากับว่า งบไตรมาส 2/62 และอาจลากยาวไปถึงไตรมาส 3/62 จะออกมาไม่ดี
นักวิเคราะห์ปรับคาดการณ์ยอดขาย XO ไตรมาส 2/62 ทำได้เพียง 250 ล้านบาท จากเดิมคาดว่าจะได้ 300 ล้านบาท
พร้อมปรับลดประมาณการณ์กำไรสุทธิปี 62 ลงจาก 267 ล้านบาท เป็น 247 ล้านบาท…
ส่งผลให้นักลงทุนขาดความเชื่อมั่น จึงพากันเทขายหุ้น XO แบบไม่ยั้งมือ !!
ทำให้ที่ผ่านมาราคาหุ้นทิ้งตัวลงอย่างต่อเนื่อง
ท่ามกลางความกังวล ต้องวัดกันที่ตลาดจีน ที่ผ่านมายอดขายยังน้อยมากเพียง 2 ตู้ต่อปีในปักกิ่งเท่านั้น
โดย XO มีแผนจะบุกตลาดจีนมากขึ้น โดยเพิ่ม Agent ที่เซี่ยงไฮ้
รวมถึงการเปิดตลาดใหม่ 4 แห่ง ได้แก่ เลบานอน ตุรกี ไต้หวัน และ เฟรนช์เกียนา (French Guiana) เป็นแคว้นหนึ่งของฝรั่งเศส
ว่าจะมาชดเชยออเดอร์จากเทสโก้ อังกฤษ ที่หายไปได้หรือไม่ ??
ถ้าคำตอบ “ชดเชยได้” ก็คงช่วยหยุดยั้งวิกฤตราคาที่ร่วงแรงลงได้
แต่หาก “ชดเชยไม่ได้”  เกรงว่า XO จะกลายสภาพเป็นซอสหมดอายุไปในที่สุด
ถ้าเป็นเช่นนั้นจริง…ก็คงต้องร้องเพลง…
“ถอยดีกว่า…ไม่เอาดีกว่า” แล้วล่ะ
…อิ อิ อิ…